En dreng fra Mors er snart på vej til Australien, hvor han skal kæmpe for medaljer til Danmark

Lige om lidt starter Jakob Madsen fra Lødderup på Mors i 6. klasse, men der er lige noget, han skal nå først. For mens hans klassekammerater nyder det sidste af ferien, så har Jakob Madsen travlt med at træne. For om cirka to uger skal han til Australien, hvor han skal til junior-VM i motocross. - Jeg synes bare, det er fedt, når man kan mærke, det går hurtigt, og det suser i maven, fortæller den begejstrerede dreng om sin sport. Målet for rejsen er på plads. - Selvfølgelig ville en top 3 være optimalt, men så længe jeg har det sjovt, så er det nok for mig, siger han. Far er træner På trods af sine 12 år, så har Jakob Madsen allerede ti års erfaring med at køre motocross. Det er delvist hans far John Madsens skyld. - Hans søster skulle have en motocross, og så havde de to, og så kom jeg til at købe begge to, siger John Madsen med et smil. Jakob Madsens far er da også en aktiv del af sønnens motocross-karriere. Det er ham, der altid tager med sønnen rundt, og ofte har han også rollen som træner. - Nogen gange kan han godt være lidt strid, men andre gange er han fin, og som en far skal være, griner Jakob Madsen. Sølvmedalje fra EM Det er ikke fuldstændigt nyt for Jakob Madsen at skulle deltage i en international konkurrence. Han har nemlig allerede en sølvmedalje, som han vandt til EM. Det var dog tæt på, at han slet ikke var kommet med til mesterskabet. - En uge inden vi skulle starte kvalifikation til EM, der faldt han af og brækkede kravebenet. Så vi gik glip af den første kvalifikation her i Danmark, fortæller hans far John Madsen. Jakob nåede også selv at blive bekymret, for lægernes dom blev, at han skulle holde sig fra motocross i otte uger. Men allerede efter tre uger var Jakob Madsen tilbage på cyklen, og han nåede derfor med til den næste kvalifikation i Finland. - Hvis det havde gjort sindssygt ondt, så ville jeg selvfølgelig ikke have kørt i Finland, men jeg synes ikke, det gjorde ondt, så det kunne jeg lige så godt, forklarer han selv.